  Туспуктэм: Иван Коновалов Майя Бывальцева Удмуртилэн тӧроез Александр Бречалов сюресъёсты толалтэ возён ужпумъя но кылем арняе зол лымыян вакытэ коммунальной но сюрес возёс ёзэсъёслэн ужамзылы йылпумъянъёсъя кенешон ортчытӥз. Солэн кылъёсызъя, сюресъёс пумысен вазиськонъёс мерлыко вотэсъёсын ньыль нунал ӵоже кык поллы йылӥзы но 1 сюрс пала луизы. Со сярысь улосвыл тӧролэн но кивалтэтлэн пресс-службазы ивортӥз. Тужгес трос вазиськонъёс вал Кизнер но Сарапул ёросъёсысь, Глазкарысь, Можгаысь но Ижкарысь. Улосвыл сюресъёс пӧлын Ижкар – Вотка, Ижкар – Можга, Ижкар – Ува ӵемгес пумиськылӥзы. Удмуртиысь кивалтэтлэн тӧроезлэн воштӥсез Игорь Асабин верамъя, тужгес секыт югдур вал Ижкар – Вотка но Ижкар – Кельчино сюресъёс вылын. Соос выро-гопо интыостӥ ортчо, отӥ трос машинаос ветло. Гурезь вылэ тубыны шуг луоз шуыса тодыса но водительёс, Пермь шаер пала сюресэз вакчиятыса, татчы пыро, одӥг дугдэм машина трос иськемъем пробка кылдытэ, пусйиз вице-премьер. Соин сэрен зол лымыян вакытэ сюресэз бадӟым машинаослы ворсаллязы. Кылем арняе куд-ог ёросъёсын куинь нунал ӵоже лымылэн толэзьем эсэпез усиз. Лымы шобрет 22-36 сантиметрлы будӥз. Сомында лымы усён дыръя котькӧня адями но техника мед луоз, шугъяськонъёсты быдэсак палэнтыны уз луы, но тыршоно ыштонъёсты кулэстыны, пусйиз Удмуртилэн тӧроез. « Ыштонъёс улын мон дискомфорт но рискъёс сярысь верасько, кудъёсыныз калык пумиське. Уж дуре беромыса вуон сярысь гинэ ӧвӧл. Ваньмы Удмуртилэсь аспӧртэмлыксэ но оборонной предприятиослэсь вис карытэк ужаны кулэлыксэс валаськомы ке но. Нырысь ик мон верасько улонлы кышкытлык сярысь – ӝог эмъюрттэт сётӥсьёс висисен яке автобус пиналъёсын сюрес вылын дугдӥзы ке. Сыӵе учыръёс луыны кулэ ӧвӧл » Александр Бречалов, Удмуртилэн тӧроез Удмуртиысь кивалтэтлэн тӧроезлэн воштӥсез Игорь Асабин верамъя, тужгес секыт югдур вал Ижкар – Вотка но Ижкар – Кельчино сюресъёс вылын. Соос выро-гопо интыостӥ ортчо, отӥ трос машинаос ветло. Гурезь вылэ тубыны шуг луоз шуыса тодыса но водительёс, Пермь шаер пала сюресэз вакчиятыны турттыса, татчы пыро, одӥг дугдэм машина трос иськемъем пробка кылдытэ, пусйиз вице-премьер. Соин сэрен зол лымыян вакытэ сюресэз бадӟым машинаослы ворсаллязы. Александр Бречалов транспортъя но сюрес возёсъя министерствоен, ГИБДД-лэн управлениеныз ӵош та сюресъёс вылын югдурез умоятонъя ӵектонъёс дасяны куриз. Со пӧлын бадӟым машинаослы сюрес урдсын сылыны интыос радъян. Коммунальной, сюрес возёс но экстренной службаослэсь, улосвыл но интыысь тӧрлыкъёслэсь, огазеяськонъёслэсь но предприятиослэсь ужзэс зол лымы усён вакытэ Игорь Асабинлэн кивалтэмез улсын уй-нунал ужась штабын радъяны куриз. Нимысьтыз саклык группаосты, нырысь ик пиналъёсты, нуон-ваёнлы висъяны. Урод куазь кӧня ке улосвылъёсын кузёяське ке, штаблэн кивалтӥсез Татарстанысь, Перм шаерысь, Киров улосвылысь кылкутӥсь муртъёсын кусып возьыны кулэ. Тегъёс: лымы Удмуртия АлександрБречалов сюресъёс кышкыттэмлык  